Up-334/01
Datum: 2002-05-21T00:00:00.000+02:00
ecli: ECLI:SI:USRS:2002:Up.334.01
vrsta: posamični akt
zadeva: ustavna pritožba
objavljeno: Neobjavljeno | 21.05.2002
dokument: US21472
akt: Ustavna pritožba A. A. zoper dopis Državnega tožilstva št. Ctz 151/01 z dne 20. 6. 2001 in zoper sklep Višjega sodišča v Ljubljani št. III Cp 855/2001 z dne 11. 4. 2001 v zvezi s sklepom Okrajnega sodišča v Črnomlju št. I 1998/00886 z dne 29. 12. 2000
resitev: zavrženje
izrek: Ustavna pritožba A. A. zoper dopis Državnega tožilstva št. Ctz 151/01 z dne 20. 6. 2001 in zoper sklep Višjega sodišča v Ljubljani št. III Cp 855/2001 z dne 11. 4. 2001 v zvezi s sklepom Okrajnega sodišča v Črnomlju št. I 1998/00886 z dne 29. 12. 2000 se zavrže.
stavek: Ustavna pritožba zoper dopis Državnega tožilstva ni dopustna, zoper sklepa Višjega in Okrajnega sodišča pa prepozna, zato je Ustavno sodišče ustavno pritožbo zavrglo.
odlocitev: sklep
geslo: Rok za vložitev ustavne pritožbe, prepozna ustavna pritožba.

Ustavna pritožba zoper dopis Državnega tožilstva.
podlaga: Zakon o Ustavnem sodišču (ZUstS), 1. odst. 50., 1. al. 1. odst.

55. čl.
datum_vloge: 2001-07-31T22:00:00.000Z
datum_odlocitve: 2002-05-20T22:00:00.000Z

# Up-334/01

21. 5. 2002

# SKLEP

Ustavno sodišče je v postopku za preizkus ustavne pritožbe A. A. iz Ž. na seji senata dne 21. maja 2002 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

**sklenilo:**

**Ustavna pritožba A. A. zoper dopis Državnega tožilstva št. Ctz 151/01 z dne 20. 6. 2001 in zoper sklep Višjega sodišča v Ljubljani št. III Cp 855/2001 z dne 11. 4. 2001 v zvezi s sklepom Okrajnega sodišča v Črnomlju št. I 1998/00886 z dne 29. 12. 2000 se zavrže.**

## OBRAZLOŽITEV

Višje sodišče je v izvršilnem postopku zavrnilo pritožnikov ugovor zoper sklep Okrajnega sodišča, s katerim je bila zoper njega dovoljena predlagana izvršba. Ustavni pritožnik je predlagal Državnemu tožilstvu vložitev zahteve za varstvo zakonitosti zoper sklep Višjega sodišča. Z dopisom z dne 20. 6. 2001 ga je Državno tožilstvo obvestilo, da zahteve za varstvo zakonitosti ni vložilo. Ustavni pritožnik zatrjuje, da so mu bile z dopisom Državnega tožilstva kršene pravice iz 22., 23., in 25. člena Ustave. Smiselno iz ustavne pritožbe izhaja, da iz istih razlogov izpodbija tudi sklep Višjega sodišča.

Po določbi prvega odstavka 52. člena Zakona o Ustavnem sodišču (Uradni list RS, št. 15/94 - v nadaljevanju ZUstS) je ustavno pritožbo treba vložiti v 60 dneh od dneva vročitve posamičnega akta, zoper katerega je mogoča ustavna pritožba. Posamični akt, ki ga je v konkretni zadevi mogoče izpodbijati z ustavno pritožbo, je sodba Višjega sodišča, zato je rok za vložitev ustavne pritožbe pričel teči z vročitvijo te sodbe pritožniku.

Ustavno sodišče je pogledalo izvršilni spis št. I 1998/00886. Iz povratnice v spisu je razvidno, da je bil izpodbijani sklep Višjega sodišča pritožniku vročen dne 25. 4. 2001. Ustavna pritožba, vložena dne 31. 7. 2001, je torej prepozna. Predlog Državnemu tožilstvu za vložitev zahteve za varstvo zakonitosti na tek roka za vložitev ustavne pritožbe ne vpliva.

Pritožnik izpodbija tudi dopis, s katerim ga je Državno tožilstvo obvestilo, da ne bo vložilo zahteve za varstvo zakonitosti. Po določbi prvega odstavka 50. člena ZUstS lahko vsakdo vloži ustavno pritožbo, če meni, da mu je s posamičnim aktom državnega organa, organa lokalne skupnosti ali nosilca javnih pooblastil kršena njegova človekova pravica ali temeljna svoboščina. Izpodbijani dopis ni posamičen akt v smislu 50. člena ZUstS, s katerim bi bilo odločeno o kakšni pritožnikovi pravici ali obveznosti. Ustavna pritožba zoper dopis Državnega tožilstva je zato nedopustna.

Ker je ustavna pritožba zoper sodbi sodišč prepozna, zoper dopis Državnega tožilstva pa nedopustna, jo je Ustavno sodišče zavrglo.

Senat Ustavnega sodišča je sprejel ta sklep na podlagi prve alineje prvega odstavka 55. člena ZUstS in prvega odstavka 55. člena v zvezi s prvim odstavkom 50. člena ZUstS ter na podlagi prve alineje 52. člena Poslovnika Ustavnega sodišča Republike Slovenije (Uradni list RS, št. 49/98 in 30/02) v sestavi: predsednik senata dr. Lojze Ude ter člana Franc Testen in dr. Dragica Wedam-Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnikom Ustavnega sodišča. Ker se v zakonskem roku za sprejem niso izrekli trije sodniki, ustavna pritožba ni bila sprejeta v obravnavo.

dr. Lojze Ude